b'\n_START_ARTICLE_\nBolgar (mesto)\n_START_SECTION_\nZgodovina\n_START_PARAGRAPH_\nDomneva se, da je bil Bolgar \xc5\xbee na za\xc4\x8detku 8. stoletja prestolnica Vol\xc5\xa1ke Bolgarije. Stalni vpadi Rusov so Bolgare prisilili, da so prestolnico ob\xc4\x8dasno prestavljali v Biljar. Po uni\xc4\x8denji Biljarja med mongolsko invazijo je stara prestolnica postala sredi\xc5\xa1\xc4\x8de province  (ali vojvodine) znotraj Zlate horde. V obdobju mongolske dominacije je Bolgar neizmerno obogatel in se desetkrat pove\xc4\x8dal. _NEWLINE_Vojna med Timur Lenkom in Toktami\xc5\xa1em  v 1380. in zgodnjih 1390. letih je pomenila za\xc4\x8detek njegovega propadanja. Mesto je leta 1361 oplenil Bulak-Temir, ogro\xc5\xbeal Timur in ropali so ga ruski pirati (u\xc5\xa1kujniki). Leta 1431 ga je opusto\xc5\xa1il Vasilij Slepi iz Moskovske velike kne\xc5\xbeevine. Kot islamsko versko sredi\xc5\xa1\xc4\x8de se je obdr\xc5\xbeal do sredine 16. stoletja, ko je Kazanski kanat podjarmil ruski car Ivan IV. in ga priklju\xc4\x8dil svojemu carstvu._NEWLINE_V Carski Rusiji so se na prostoru starodavnega mesta naselili Rusi. Car Peter Veliki je izdal poseben ukaz (zakon), s katerim je za\xc5\xa1\xc4\x8ditil ohranjene ru\xc5\xa1evine. Njegov zakon je bil verjeto prvi ruski zakon za za\xc5\xa1\xc4\x8dito zgodovinske dedi\xc5\xa1\xc4\x8dine.\n_START_SECTION_\nMali had\xc5\xbe\n_START_PARAGRAPH_\nV sovjetskem obdobju je bil Bolgar sredi\xc5\xa1\xc4\x8de lokalnega islamskega gibanja, imenovanega Mali had\xc5\xbe. Ker se muslimani iz Tatarstana in drugih delov Sovjetske zveze niso mogli udele\xc5\xbeiti romanja v Meko, so namesto tja romali v Bolgar.\n_START_SECTION_\nP0men\n_START_PARAGRAPH_\nSrednjeve\xc5\xa1ko prestolnico Vol\xc5\xa1ke Bolgarije Tatari imenujejo \xc5\xa0ari Bolgar (tatarska cirilica \xd0\xa8\xd3\x99\xd2\xbb\xd1\x80\xd0\xb8 \xd0\x91\xd0\xbe\xd0\xbb\xd0\xb3\xd0\xb0\xd1\x80, tatarska latinica \xc5\x9e\xc3\xa4hri Bolgar), se pravi Mesto Bolgarov. Mesto imajo za del svoje kulturne dedi\xc5\xa1\xc4\x8dine, ker na Vol\xc5\xa1ko Bolgarijo gledajo kot na predhodnico Kazanskega kanata, na katerega se kulturno navezuje sedanja ruska republika Tatarstan. _NEWLINE_Sedanje glavno mesto Tatarstana je Kazan, mnogo Tatarov pa \xc5\xa1e vedno meni, da je bilo pred invazijo Mongolov na Vol\xc5\xa1ko Bolgarijo njihovo glavno mesto in versko sredi\xc5\xa1\xc4\x8de mesto Bolgar.'